钦定古今图书集成/明伦汇编/氏族典/第346卷 > 周希孟
## 钦定古今图书集成/明伦汇编/氏族典/第346卷 > 周希孟

按《万姓统谱》：希孟字公辟，候官人。通五经，尤邃于《易》，
与陈烈、陈襄、郑穆为友，闽人号“四先生。”知州刘夔、曹
颍叔、蔡襄皆亲至学舍质问经义。既而部使者相继
论荐，诏赐粟帛，授将仕郎，试国子监四门助教，充本
州学教授，三表力辞，不许。卒，门人曾伉等七百人相
与塑像祠于五福寺。有《诗义》《春秋义》并文集行世。